গাজীপুর সিটি কর্পোরেশন নির্বাচনে শতাধিক কেন্দ্র দখল, জাল ভোট ও ব্যালেট পেপারে সিল মারার মহোৎসব হয়েছে বলে অভিযোগ করেছে বিএনপি। রাজধানীর নয়াপল্টনে কেন্দ্রীয় কার্যালয়ে এক সংবাদ সম্মেলনে দলের সিনিয়র যুগ্ম মহাসচিব রুহুল কবির রিজভী এমন অভিযোগ করে বলেন, এসব বিষয়ে ধানের শীষের মেয়র প্রার্থী হাসান উদ্দিন সরকারের প্রধান নির্বাচনী এজেন্ট জেলা বিএনপির সিনিয়র যুগ্ম সাধারণ সম্পাদক সোহরাব উদ্দিন রিটার্নিং অফিসারের কাছে লিখিত অভিযোগ দিলেও কোনো প্রতিকার পাওয়া যায়নি। দুপুর পর্যন্ত দুই শতাধিক কেন্দ্রে অনিয়মের অভিযোগ পাওয়া গেছে বলে দাবি করেন রিজভী।